CELEX: 62009TN0196
Language: el
Date: 2009-05-25 00:00:00
Title: Υπόθεση T-196/09: Προσφυγή της 25ης Μαΐου 2009 — TerreStar Europe κατά Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/19
            
         Προσφυγή της 25ης Μαΐου 2009 — TerreStar Europe κατά Επιτροπής
   (Υπόθεση T-196/09)
   2009/C 167/37
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: TerreStar Europe Ltd (Λονδίνο, Ηνωμένο Βασίλειο) (εκπρόσωποι: R. Olofsson, lawyer, J. Killick, Barrister)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να καταδικάσει την Επιτροπή στα δικαστικά έξοδα,
            
         
               —
            
            
               να διατάξει κάθε άλλο μέτρο αναγκαίο κατά νόμο.
            
         
      Ισχυρισμοί και κύρια επιχειρήματα
   
   Στην υπό κρίση υπόθεση, η προσφεύγουσα ζητεί την ακύρωση της αποφάσεως της Επιτροπής C(2009) 3746 τελικό/2, της 13ης Μαΐου 2009, σχετικά με την επιλογή φορέων εκμετάλλευσης πανευρωπαϊκών συστημάτων που παρέχουν κινητές δορυφορικές υπηρεσίες (ΚΔΥ), η οποία εκδόθηκε κατ’ εφαρμογή της αποφάσεως 626/2008/ΕΚ (1), στο μέτρο που απορρίπτει την υποψηφιότητα της προσφεύγουσας.
   Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
   Πρώτον, η προσφεύγουσα προβάλλει ότι η Επιτροπή υπέπεσε σε πρόδηλο σφάλμα εκτιμήσεως καθόσον έκρινε ότι η TerreStar δεν ανταποκρινόταν στους απαιτούμενους ενδιάμεσους στόχους. Η προσφεύγουσα υποστηρίζει ότι οι ανακολουθίες μεταξύ των πληροφοριών και η έλλειψη αποδεικτικών στοιχείων όσον αφορά την εκπλήρωση ενός ενδιάμεσου στόχου που διαπίστωσε η Επιτροπή οφείλονταν σε παρανόηση των υποβληθεισών πληροφοριών και θα μπορούσαν να έχουν διευκρινιστεί κατόπιν απλού αιτήματος της Επιτροπής.
   Δεύτερον, η προσφεύγουσα υποστηρίζει ότι η Επιτροπή παραβίασε την αρχή της χρηστής διοίκησης και την αρχή της αναλογικότητας, καθόσον παρέλειψε να ζητήσει διευκρινίσεις και να εξετάσει τις διευκρινίσεις τις οποίες οικειοθελώς παρέσχε η TerreStar.
   Τρίτον, επικουρικώς, η προσφεύγουσα υποστηρίζει ότι η προσβαλλόμενη απόφαση δεν είναι επαρκώς αιτιολογημένη.
   
      (1)  Απόφαση 626/2008/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 2008, για την επιλογή και αδειοδότηση συστημάτων που παρέχουν κινητές δορυφορικές υπηρεσίες (MSS) (ΕΕ 2008 L 172, σ. 15)